SKRIFTLIG FORESPØRGSEL P-0109/03

af Sebastiano Musumeci (UEN) til Kommissionen

(20. januar 2003)

Om: Den Europæiske Solidaritetsfond i forbindelse med naturkatastroferne i den italienske provins Catania

I de seneste måneder er provinsen Catania på Sicilien blevet ramt af en række katastrofer (jordskælv, Etnas udbrud) med efterfølgende nedfald af vulkanaske, der medførte længere tids lukning af landingsbanerne i lufthavnen i Catania og var til skade for frugt- og grøntsagsproduktionen.

Disse naturkatastrofer har tvunget alle produktionssektorer i knæ, og det er i særlig grad gået ud over aktiviteterne inden for landbrugs- og turistsektoren.

Kan Kommissionen på denne baggrund og i betragtning af, at der for nylig oprettedes en europæisk solidaritetsfond for naturkatastrofer, oplyse, hvorledes den ved brug af denne solidaritetsfond vil hjælpe et så hårdt ramt samfund, der i øvrigt allerede befinder sig i konstant socioøkonomisk tilbagegang?

Svar afgivet på Kommissionens vegne af Michel Barnier

(17. februar 2003)

Kommissionen er dybt bekymret over de alvorlige følger, som Etnas udbrud har fået for levevilkårene, miljøet og økonomien i provinsen Catania. Den er også bevidst om, at det fortsatte nedfald af vulkansk aske medfører en risiko for en stor del af lokalbefolkningens sundhed.

Den nylig oprettede Europæiske Solidaritetsfond (EUSF)(1) er en mekanisme, hvormed der kan ydes økonomiske støtte til støtteberettigede medlemsstater i tilfælde af en større katastrofe med henblik på at hjælpe de berørte mennesker, regioner og lande, så levevilkårene bliver så normale som muligt.

Kommissionen vil imidlertid gerne minde det ærede medlem om, at EUSF blev oprettet for at yde støtte, hovedsagelig i tilfælde af større katastrofer, og at kriterierne for støtteberettigelse er meget detaljerede. Fonden kan udelukkende anvendes til at yde hurtig økonomisk støtte i overensstemmelse med de i EUSF-forordningen opstillede kriterier for støtteberettigelse. Der kan kun gribes ind i form af hjælp til at finansiere offentlige skader, der ikke er forsikrede. Økonomiske tab inden for eksempelvis landbrugs- og turistsektoren dækkes ikke.

Fonden kan heller ikke anvendes på Kommissionens initiativ. Det pågældende lands regering skal indsende en ansøgning om støtte.

Kommissionen modtog den 13. januar 2003 en formel ansøgning om støtte fra Solidaritetsfonden fra de italienske myndigheder.

Kommissionen er på nuværende tidspunkt i gang med at behandle denne ansøgning på grundlag af de modtagne oplysninger og vil svare så hurtigt som muligt i henhold til de i forordningen omhandlede krav.

På den anden side er Kommissionen villig til at undersøge alle forslag fra de italienske myndigheder om eventuelt at ændre det operationelle program 2000-2006 for regionen Sicilien for således at koncentrere midlerne om de foranstaltninger, hvormed de alvorligste problemer kan afhjælpes på en målrettet og effektiv måde.

En yderligere tildeling af midler vil eventuelt kunne komme på tale inden for rammerne af resultatreserven. Denne vil fra 2004 blive allokeret til programmet, forudsat at midtvejsevalueringen viser sig at være positiv.

Derudover kan der tildeles en særlig støtte som led i EU-interventioner i forbindelse med udvikling af landdistrikterne til retablering af produktionspotentiale, der er beskadiget som følge af naturkatastrofer, og indførelse af passende forebyggelsesforholdsregler.

Med hensyn til Sicilien var disse interventioner, som medfinansieres af Den Europæiske Udviklings- og Garantifond for Landbruget (EUGFL), Udviklingssektionen, planlagt inden for rammerne af det regionale operationelle program for Sicilien 2000-2006 under strukturfondenes mål 1.

Foranstaltning 4.15, aktion C), under dette program giver mulighed for i forbindelse med en naturkatastrofe at intervenere i form af investeringer i infrastrukturer uden for landbrugssektoren, der er nødvendige for at bevare de økonomiske aktiviteter, samt i udbedringen og genopbyggelsen af den flerårige kultur af afgrøder, dyrebestanden, bygninger, infrastrukturer, maskiner og udstyr.

Denne foranstaltning kan gennemføres ved hjælp af offentlig støtte på omkring 20 mio. EUR, hvoraf de 10,4 mio. EUR kommer fra EUGFL.

(1) Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond, EFT L 311 af 14.11.2002.